આગલો દિવસ આરામ કરી અમે વહેલી સવારે ફરી તૈયાર થઈ ગયા બીજા એડવેન્ચર માટે. જે હતુ વાઈટ વોટર રાફ્ટીંગ કે રીવર રાફ્ટીંગ જે ઋષિકેશમાં થતુ હતુ. પહાડો અને ખડકાળ પ્રદેશમાંથી પસાર થતી નદી રસ્તામાં આવતા ઢોળાવ, પથ્થરો અને ખડકો પર વેગથી અથડાવાથી ખુબ જ તોફાની અને વેગીલી બને છે. આ નદીના પ્રવાહમા ૬-૮ વ્યક્તિની ક્ષમતા વાળી રબ્બરની હવા ભરેલી બોટ જેને રાફ્ટ (તરાપો) કહેવાય છે એમા બેસીને ખુબ જ સ્ફુર્તિથી હલેસા મારીને વચ્ચે આવતા રેપિડ પાર કરવાના, અહીં નદીની લહેરો ખુબ જ મોટી અને ઊંચી-નીચી થઈ જાય છે, જો સ્ફુર્તિથી હલેસા ના મારીએ તો બોટ ઉંધી પણ થઈ શકે છે અને આપણે પાણીમાં તણાઈ શકીએ. રેપિડ 6 typeના હોય છે ઈઝી થી એક્સટ્રીમ ડિફીકલ્ટ અને એ પ્રોફેશનલ ટ્રેઈન્ડ ગાઈડના માર્ગદર્શન હેઠળ જ પાર કરવાના હોય છે.